Gesloer oor onderwys 'n probleem | Netwerk24
Gesloer oor onderwys 'n probleem
Deur David Rainier, Hartenbos 22 Mei 2020 00:00
Uiteindelik gaan die matrieks op 1 Junie terug skool toe! Dis die uiterste vorm van swak bestuur denkbaar. Hoe is dit moontlik dat dit amptenary op hoë vlak so lank kon neem tot 'n oplossing?
Moenie 'n fout maak nie, Covid-19 is 'n baie gevaarlike pandemie. Met al die nodige voorsorgmaatreëls in plek kon die matrieks al 'n maand gelede op die skoolbanke gewees het.
Almal het begrip daaarvoor dat die regering oorversigtig moes wees, want by skole kan Covid-19 eksponensieel toeneem. M.a.w. soos 'n vuur wat brand en die wind kom skielik op.
Al die skole kon reeds binne drie weke met al die nodige voorsorgmiddels toegerus gewees het. Skole en koshuise beskik tog reeds oor die nodige bleikmiddels. Slegs die ontsmettingsmiddels met die nodige apparaat moes bykom. Die skoonmakers kon reeds opgelei gewees het.
Die heel belangrikste is dat die skoolhoof en sy personeel net voor die aanvang van die eerste lesuur moet toesien dat al die leerlinge se temperatuur (koors) met die infrarooi-termometer geneem en die hande gedurig gewas word.
As net die matrikulante vir eers geakkommodeer word, is daar genoeg ruimte en personeel wat kan toesien dat die vereiste afstand van 1,5 meter gehandhaaf word.
Matrieks se akademiese jaar loop nou vinnig ten einde. In al die ander grade kan die verlore tyd ingehaal word deur herstrukturering en aanpassings, maar die matrieks kan nie die horlosie tot stilstand roep of terugdraai nie.
Indien die matrikulante nie vanjaar hul leerplan kan afhandel nie, "spoel" die tydsfaktor ook oor na die tersiêre instellings soos kolleges, universiteite, ens. Dit kan in 2021 problematies wees.
Óf die onderwysdepartement óf die nasionale bevelsraad moet die blaam dra vir die vrot hantering van die hele aangeleentheid.